1Mazmurna Daud. Pojiwi PUWANGNGE, éh mahlu’-mahlu’ surugaé, pojiwi arajanna sibawa akuwasan-Na.
2Pojiwi asenna PUWANG iya malebbié sompai Aléna sibawa paké pakéyang assompang.
3Allataala iya marajaé magguttui ri tompo’na tasi’é, maddaremmengngi saddan-Na ri tompo’na dolangengngé.
4Riyéngkalingai saddanna PUWANGNGE, pennoi akuwasang sibawa agaggang.
5Naléttung aju-kajungngé saddanna PUWANGNGE, napolo aju camara Libanongngé.
6Napaluppe’i Bulu Libanon pada-pada ana’ sapingngé. Luppe’-luppu’i Bulu Siryon pada-pada ana’ banténgngé.
7Saddanna PUWANGNGE naébbui billa’é siyanré-anré.
8Saddanna PUWANGNGE gottangngi padang kessi’é, PUWANGNGE gottangngi padang kessi Kadés.
9Nagottangngi aju-kajung berangangngé saddanna PUWANGNGE, sibawa padduttungngi daud-daungngé ri ale’é; na umma’é ri Bolana PUWANGNGE mangobbii, "Pojiwi PUWANGNGE!"
10Makuwasai PUWANGNGE ri lémpe rajaé, makuwasai selaku Arung untu’ mannennungeng.
11Tennapodo PUWANGNGE mabbéré awatangeng lao ri umma’-Na, sibawa mébbui mennang saléwangeng.
bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn